b'\n_START_ARTICLE_\nEl Lisickis\n_START_SECTION_\nBiografija\n_START_PARAGRAPH_\nLazaris Markovi\xc4\x8dius Lisickis gim\xc4\x97 1890 m. lapkri\xc4\x8dio 10 d. Po\xc4\x8dinoko kaime, apie 50 km nuo Smolensko Rusijoje. 1909 \xe2\x88\x92 1914 m. mok\xc4\x97si in\xc5\xbeinerijos Darm\xc5\xa1tate Vokietijoje, keliavo po Europ\xc4\x85. Prasid\xc4\x97jus Pirmajam pasauliniui karui gr\xc4\xaf\xc5\xbeo \xc4\xaf Rusij\xc4\x85. D\xc4\x97l silpnos sveikatos buvo atleistas nuo karin\xc4\x97s tarnybos, 1915 \xe2\x88\x92 1916 m. mok\xc4\x97si Rygos politechnikos institute (tuo metu evakuotas \xc4\xaf Maskv\xc4\x85). Po to dirbo architekto studijoje Maskvoje, kartu su Marku \xc5\xa0agalu iliustravo \xc5\xbeyd\xc5\xb3 knygas. 1918 m. M. \xc5\xa0agalas prad\xc4\x97jo vadovauti Vitebsko dail\xc4\x97s mokyklai ir paskyr\xc4\x97 Lisick\xc4\xaf vadovauti mokyklos architekt\xc5\xabros ir grafikos skyriui. Vienas i\xc5\xa1 jo koleg\xc5\xb3 mokykloje buvo Kazimiras Malevi\xc4\x8dius, kurio abstrak\xc4\x8diojo meno id\xc4\x97jos paveik\xc4\x97 Lisick\xc4\xaf. Jis ma\xc5\xbedaug tuo metu prisi\xc4\x97m\xc4\x97 El Lisickio k\xc5\xabrybin\xc4\xaf pseudonim\xc4\x85 ir prad\xc4\x97jo kurti grup\xc4\x99 abstrakcionistini\xc5\xb3 paveiksl\xc5\xb3 bendru pavadinimu \xe2\x80\x9eProun\xe2\x80\x9c (Nauj\xc5\xb3 meno form\xc5\xb3 \xc4\xaftvirtinimo projektas). \xc5\xa0ie paveikslai primin\xc4\x97 trima\xc4\x8dius architekt\xc5\xabrinius br\xc4\x97\xc5\xbeinius._NEWLINE_1921 m. El Lisickis trumpai d\xc4\x97st\xc4\x97 Vkhutemas mokykloje Maskvoje ir buvo pasi\xc5\xb3stas \xc4\xaf Berlyn\xc4\x85, kur organizavo Rusijos abstrakcionist\xc5\xb3 parod\xc4\x85 Van Diemen galerijoje. 1923 m. El Lisickis Berlyno Did\xc5\xbeiajai dail\xc4\x97s parodai suk\xc5\xabr\xc4\x97 \xe2\x80\x9eProun kambar\xc4\xaf\xe2\x80\x9c. Jis bendradarbiavo konstruktyvist\xc5\xb3 \xc5\xbeurnaluose, tur\xc4\x97jo ry\xc5\xa1i\xc5\xb3 su Teo van Dusburgu ir De Stilj menininkais. Jo pa\xc5\xbe\xc4\xafstamu tapo Laslas Mohojus-Nadis, kuris konstruktyvizmo id\xc4\x97jas skleid\xc4\x97 Bauhaus mokykloje. Lisickio draugu buvo Naumas Gabo ir 1923 m. jis Veimare susitiko Bauhaus \xc4\xafk\xc5\xabr\xc4\x97j\xc4\x85 Valter\xc4\xaf Gropij\xc5\xb3. 1923 \xe2\x88\x92 1925 m. laikotarpyje El Lisickis daugiausiai gyveno \xc5\xa0veicarijoje ir iki 1928 m. \xe2\x88\x92 Hanoveryje Vokietijoje. Po to gr\xc4\xaf\xc5\xbeo \xc4\xaf Rusij\xc4\x85, apleido tapyb\xc4\x85 ir labiau koncentravosi ties tipografika ir pramoniniu dizainu. Dirbo tuo metu valstybin\xc4\x97s propagandos srityje (pavyzd\xc5\xbeiui, \xc5\xbeurnalas \xe2\x80\x9eTSRS statybose\xe2\x80\x9c), prisid\xc4\x97jo prie 1939 m. TSRS paviljono dizaino Pasaulinei parodai Niujorke. Jis k\xc5\xabr\xc4\x97 fotomonta\xc5\xbeo k\xc5\xabrinius._NEWLINE_Lazaris Lisickis mir\xc4\x97 nuo tuberkulioz\xc4\x97s 1941 m. gruod\xc5\xbeio 30 d. Maskvoje. El Lisickis savo gyvenimo metu buvo vienu \xc5\xbeinomiausi\xc5\xb3 TSRS meninink\xc5\xb3 Vakar\xc5\xb3 Europoje, savo k\xc5\xabryboje jis naudojo suprematizmo (Kazimiras Malevi\xc4\x8dius), konstruktyvizmo (Vladimiras Tatlinas ir Aleksandras Rod\xc4\x8denka), bei neoplasticizmo (Pitas Mondrianas) id\xc4\x97jas. Jo \xe2\x80\x9eProun kambarys\xe2\x80\x9c buvo atkurtas Van Abbemuseum Eindhovene Nyderlanduose, kur yra didel\xc4\x97 El Lisickio tapybos darb\xc5\xb3 kolekcija.'